**ÁLTALÁNOS FELHASZNÁLÁSI FELTÉTELEK**

**EgészségAblak alkalmazás**

*Hatályos 2025.01.10-től visszavonásig*

1. **Fogalmak**

*Felhasználási Feltételek:* Jelen dokumentum, amely az EgészségAblak alkalmazás használatára vonatkozó általános felhasználási feltételeket tartalmazza.

*Szolgáltató:* Belügyminisztérium, amely jelen Felhasználási Feltételek rendelkezéseinek megfelelően az szolgáltatás kereteit biztosítja (a továbbiakban: Szolgáltató vagy BM).

*Felhasználó:* Az a természetes személy, aki az alkalmazást használja, az elérhető funkciókat igénybe veszi.

*Szolgáltatás/Alkalmazás/applikáció:* Az EgészségAblak alkalmazás nevű szolgáltatás

*EESZT:* Elektronikus Egészségügyi Szolgáltatási Tér

1. **Adatkezelési tájékoztató**

Az Alkalmazás Adatkezelési tájékoztatója az alábbi linken érhető el: <https://e-egeszsegugy.gov.hu/adatvedelem/mobil>

Az Alkalmazás használatának feltétele, hogy a Felhasználó az Adatkezelési tájékoztató tartalmát megismerje és elfogadja azt.

1. **Belépés az Alkalmazásba**

Az Alkalmazás használata bejelentkezéshez kötött.

Felhasználó az Alkalmazásba 2025.01.15. napját követően Ügyfélkapu helyett Ügyfélkapu+ használatával történő azonosítással jelentkezhet be, illetve 2025.01.10. napját követően a Digitális Állampolgár mobilalkalmazás (DÁP) használatával történő azonosítással is elérhető.

Felhasználó az Alkalmazást a Felhasználási Feltételek megismerése és elfogadása után használhatja. A Felhasználási Feltételek elérhetőek a belépés során, illetve az Alkalmazásban.

Felhasználó az első belépést követően jogosult egyszerűsített belépést választani a későbbi bejelentkezések során. Ennek keretében az Alkalmazásba biometrikus azonosítást követően is beléphet. Az egyszerűsített belépési mód nem befolyásolja az elérhető funkcionalitást.

A Szolgáltatások igénybevételéhez Felhasználónak megfelelő mobilkészülékkel (és internetkapcsolattal kell rendelkeznie.

1. **Funkcionalitás**

Az Alkalmazás az alábbi szolgáltatásokkal rendelkezik, a technikai lehetőségek és az aktuális kipublikált verzió függvényében:

* Az Alkalmazásban elérhető EESZT-szolgáltatások
	+ Digitális Covid-igazolványok
	+ Egészségügyi dokumentumok
	+ Receptek (eReceptek, eGYSE vények)
	+ Elektronikus beutalók (eBeutalók)
	+ EESZT-ben rögzített képviselt személy adatainak elérése
	+ Felhasználó általi időpontfoglalás, foglalt időpontok módosítása, törlése
	+ Foglalt időpontok megjelenítése, naptárhoz adása és törlése
	+ Várandósgondozási könyv
* Token generálás
* Háziorvos adatai
* 1812 Egészségvonal
* Értesítések
* Kedvencek
* TB-lámpa
* Egészség A-Z
* Gyógyszer betegtájékoztatók
* Szűrési tájékoztató
* Gyógyszertárak
* Betegelégedettségi kérdőív
1. **Szolgáltatások**
	1. **EESZT szolgáltatások elérése**

A Szolgáltatás célja annak biztosítása, hogy a Felhasználó az EESZT egyes szolgáltatásait az Alkalmazás útján, könnyebben elérhesse. Így ennek keretében többek között, az Alkalmazás technikai lehetőségeinek és az aktuális szoftververzió függvényében

* digitális formában elérhetők a Felhasználó digitális Covid igazolványai,
* Felhasználó hozzáférhet a korábbi ellátásai során keletkezett egészségügyi dokumentumokhoz,
* Felhasználó hozzáférhet a korábbi ellátásai során részére felírt érvényes, kiadott és lejárt receptekhez és az érvényes receptek kiváltáshoz szükséges vonalkódokhoz, továbbá – több érvényes recept kiválasztását követően – többes kiváltáshoz szükséges QR kód generálható,
* Felhasználó hozzáférhet a részére kiállított aktív és korábbi elektronikus beutalókhoz,
* EESZT-ben rögzített képviseleti jogosultság esetén a képviselt személyre vonatkozó adatok megtekinthetők,
* a digitális időpontfoglaló rendszerben az Alkalmazáson keresztül is foglalhat időpontot, valamint módosíthatja és törölheti is a foglalást,
* Felhasználó saját maga és az orvos által foglalt időpontot is megtekintheti, mobiltelefonja naptárjához adhatja, illetve törölheti is a lefoglalt időpontot,
* a várandósgondozási könyv menüben a várandós kismamára vonatkozó, a várandósággal és a gondozással kapcsolatos információk, események, vizsgálatok, eredmények találhatók meg. Az adatokat a várandósgondozásban résztvevő védőnők rögzítik a vonatkozó - Védőnői Országos Információs Rendszer (VOIR) - szakrendszerben, amely adatok egészségügyi dokumentumként kerülnek az EESZT-be. Az Alkalmazás az EESZT-ben található információk strukturált visszamutatását végzi. A várandósgondozási könyv funkció kizárólag azon Felhasználók számára érhető el, akikre vonatkozóan a fenti adatok a VOIR szakrendszerből továbbításra kerülnek az EESZT-be.

A fentiekben rögzített szolgáltatásokon kívül további EESZT szolgáltatások érhetők el.

Az adatok és dokumentumok az Alkalmazás törléséig érhetők el az Alkalmazásban.

* 1. **Token generálás**

Felhasználó az Alkalmazás útján generált token felhasználásával léphet be az EESZT Lakossági Portál időpontfoglaló felületére.

* 1. **Értesítések**

Az EESZT értesítéseket küldhet a Felhasználó készülékére az Alkalmazásban elérhető funkciók által biztosított szolgáltatásokkal kapcsolatban. Az értesítések - azok megnyitásától függetlenül - egy hónapig kerülnek tárolásra.

A mobileszközre érkező ún. „push értesítéseket” a Felhasználó az eszközén engedélyezheti, letilthatja, ettől függetlenül az Értesítések menüpont alatt megtekinthetőek maradnak a már beérkezett üzenetek.

Amennyiben Felhasználó az Alkalmazást több készüléken párhuzamosan nyitja meg, úgy erről minden esetben külön értesítést küld az Alkalmazás.

* 1. **Háziorvos adatai**

Az Alkalmazásba bejelentkezett Felhasználó háziorvosának neve, orvosi pecsétszáma, telefonos elérhetősége, rendelési ideje megtekinthetők az Alkalmazásban. A feltüntetett adatok tájékoztató jellegűek.

Az adatok forrását a Nemzeti Egészségbiztosítási Alapkezelő (NEAK) és a Nemzeti Népegészségügyi és Gyógyszerészeti Központ (NNGYK) biztosítja és tartja naprakészen, az Alkalmazás a szolgáltatott adatok visszamutatását végzi.

* 1. **1812 Egészségvonal**

Az Alkalmazás segítségével egyetlen gombnyomással tárcsázhatja a Felhasználó az Egészségvonal információs telefonszámát.

* 1. **Kedvencek**

A Felhasználó kedvencek (a továbbiakban: Kedvencek) közé kigyűjtheti a már általa megtekintett Digitális Covid-igazolványokat, dokumentumokat és recepteket. Amennyiben az eredeti, már megtekintett dokumentumot a készülékéről törli, úgy azok a Kedvencek funkción keresztül sem érhetőek el a továbbiakban.

* 1. **Foglalt időpontok megjelenítése és törlése, időpontok naptárhoz adása**

Időpontfoglalás járóbeteg-szakellátást nyújtó, közfinanszírozott egészségügyi szolgáltatóhoz, az általuk kiajánlott rendelésre lehetséges, amelyet jelenleg a digitális időpontfoglaló rendszeren keresztül saját részre, vagy képviseleti jogosultság fennállása esetén, Felhasználói fiókváltást követően a képviselt részére, valamint az egészségügyi intézményben vagy háziorvosnál lehet kezdeményezni.

A beutaló orvos a beutaló kiállításával egyidejűleg az EESZT erre szolgáló internetes felületén a járóbeteg-szakellátást nyújtó egészségügyi szolgáltatóhoz időpontot tud foglalni. Az Ön számára orvosa által foglalt időpontot és a foglalás részleteit megtekintheti az Alkalmazásban.

A beutaló nélkül igénybe vehető ellátások esetén a beteg háziorvosa vagy kezelőorvosa vállalhatja, hogy a beteg kérésére a digitális időpontfoglalási rendszerben a járóbeteg-szakellátást nyújtó egészségügyi szolgáltatónál időpontot foglal, ha orvosszakmailag indokolt. A beteg háziorvosa vagy kezelőorvosa azonban nem köteles a beteg ezen időpontfoglalásra vonatkozó kérését fogadni és annak eleget tenni.

Az Alkalmazásban lehetősége van az Ön számára az orvosa által lefoglalt időpontot törölni Az időpont törlése az EESZT rendszerében is átvezetésre kerül.

A Felhasználónak eBeutalóval vagy nem beutaló köteles egészségügyi szolgáltatások esetén a kívánt vizsgálat kiválasztásával van lehetősége időpontot foglalni az Alkalmazásban éppúgy, mint az EESZT Lakossági Portálon és az egységes telefonos időpontfoglalási központon keresztül. Lefoglalt időpontokat módosíthatja és törölheti is. Az Alkalmazás útján tett foglalás, módosítás és törlés az EESZT rendszerében is átvezetésre kerül.

Az időpont foglalásokat a Felhasználó a készüléke saját naptárhoz is hozzáadhatja, így egyben kezelhető az összes foglalt időpont. A megosztható linken keresztül bekerülhetnek a külső naptár alkalmazásokba is (pl.: Apple naptár, Google Calendar). Így az EESZT-ben tárolt vizsgálati időpontok nemcsak az Alkalmazás Naptár menüpontjában, de a Felhasználó által használt egyéb naptár alkalmazásokban, illetve online naptárban is nyomon követhetővé válnak. A művelet során az Alkalmazásnak hozzáférésre van szükség a készülék naptárához, amelyből az Alkalmazás nem gyűjt személyes adatot.

A hozzáférés engedélyezésével a foglalt időpont megjelenik a Felhasználó készülékének saját naptárában.

A Naptár menüpontban a jelzett napra kattintva rövid tájékoztatás jelenik meg a vizsgálat(ok) jellegéről, időtartamáról és a helyéről. Az adott vizsgálat(ok)ról bővebben az Időpontok menüpontban tájékozódhatnak.

* 1. **TB-lámpa**

A Felhasználó ellenőrizheti a társadalombiztosítási azonosító jelének (TAJ) érvényességét és társadalombiztosítási (TB) jogviszonyának állapotát. Az adatok tájékoztató jellegűek, nem helyettesítik a TAJ-kártyát.

A vonatkozó adatokat a Nemzeti Egészségbiztosítási Alapkezelő (NEAK) szolgáltatja és tartja naprakészen, az Alkalmazás a szolgáltatott adatok visszamutatását végzi. A TB jogviszonyra és TAJ-szám érvényességére vonatkozó adatok az EESZT-ben nem jelennek meg.

* 1. **Egészség A-Z**

Az „Egészség A-Z” a Nemzeti Népegészségügyi és Gyógyszerészeti Központ (NNGYK) jogelődje által az EFOP-1.8.0-VEKOP-17-2017-00001 „Egészségügyi ellátórendszer szakmai módszertani fejlesztése” kiemelt projekt keretében megvalósított EgészségAblak fejlesztés részeként létrejött szakmai tartalmak (egészségügyi ellátások, egészségmegőrzésre vonatkozó tanácsok, közérthetően megfogalmazott betegleírások, gyógyszerek részletes leírásai és további szakmai tartalmak) gyűjteménye, állampolgároknak célzott betegségkalauz és egészségkalauz. Az „Egészség A-Z” tartalmak az Alkalmazásban elérhetők.

A Belügyminisztérium és az ESZFK Nonprofit Kft. az „Egészség A-Z” tartalmak megjelenítését biztosítja az Alkalmazásban, a szakmai tartalmakat a továbbiakban is az NNGYK biztosítja.

Ennek érdekében az „Egészség A-Z” egészségügyi adattartalmának szakmai helyességét, magas színvonalon tartását, az adattartalmak folyamatos lektorálását az NNGYK jelenleg és a jövőben is biztosítja, figyelemmel arra is, hogy az „Egészség A-Z” egészségügyi információkat tartalmaz, melyek befolyásolhatják állampolgárok döntését egy-egy probléma felismerésében, akár abban, hogy sürgősségi beavatkozásra van-e szükség vagy sem.

* 1. **Gyógyszer betegtájékoztatók**

A felírt receptekhez kapcsolódóan már a gyógyszerek betegtájékoztatói is elérhetők az Alkalmazásban. Ezen szolgáltatás nagyban hozzájárul a betegek tudatos gyógyszerhasználatához és a gyógyszerbiztonság javításához.

A betegtájékoztatók az Alkalmazás Receptek menüpontjában, a felírt gyógyszerek megnyitásával érhetőek el. A szolgáltatásnak köszönhetően a Felhasználók jobban megismerhetik a számukra felírt gyógyszerek összetételeit, hatásmechanizmusait, mellékhatásait. Az Alkalmazásban elérhető betegtájékoztató – a papíralapúval megegyezően – tartalmazza a javasolt adagolást is, azonban az adott egészségügyi állapothoz szükséges, tényleges gyógyszeradagolást mindig a kezelőorvos írja elő.

A betegtájékoztatók adattartalmának szakmai helyességét, magas színvonalon tartását, az adattartalmak folyamatos lektorálását az NNGYK jelenleg és a jövőben is biztosítja.

A Belügyminisztérium és az ESZFK Nonprofit Kft. a betegtájékoztató tartalmak megjelenítését biztosítja az Alkalmazásban.

* 1. **Szűrési tájékoztató**

 A Szűrési tájékoztató menüpont összefoglalja a népegészségügyi- és a javasolt szűrővizsgálatokat, amelyek nagymértékben hozzájárulnak az esetleges egészségügyi problémák korai felismeréséhez és kezeléséhez. A legördülő menüből életkorát kiválasztva és a szűrésekre kattintva az alábbiakról nyújt további tájékoztatást:

* életkor alapján javasolt vizsgálatok
* a szűrés javasolt gyakorisága
* a szűrővizsgálat leírása
* nemek szerinti javasolt szűrések
* szűrővizsgálatok helyszínei

Megtudhatja, hogy életkora alapján melyik népegészségügyi szűrés indokolt az Ön számára. Az ajánlott szűrővizsgálatok listáját az NNGYK biztosítja. Az NNGYK részt vesz az országos népegészségügyi programok kidolgozásában, és irányítja, szervezi, koordinálja a programok végrehajtásának területi és helyi feladatait.

A népegészségügyi szűréseken minden érintett személy csak az NNGYK (vastagbélszűrés esetében a Belügyminisztérium) által küldött névre szóló meghívólevél felmutatásával vehet részt.

Az egyéb, életkorhoz kapcsolódóan javasolt szűrővizsgálatok igénybevételének lehetőségére és helyére vonatkozóan a háziorvos ad tájékoztatást.

Az Alkalmazásban szereplő tájékoztató tehát nem minősül szűrési meghívónak, a tájékoztatás birtokában Ön nem jogosult részt venni szűrővizsgálatokon. A vizsgálatok igénybevételéhez kérjük, hogy várja meg szűrési meghívója megérkezését vagy érdeklődjön háziorvosánál!

A funkció használata során az Alkalmazás nem gyűjt személyes adatot.

* 1. **Gyógyszertárak**

A Gyógyszertárak menüpont használatával megtekinthető a normál, ügyeletes, illetve készenlétes nyitvatartású gyógyszertárak listája. Az ügyeletes és készenléti gyógyszertár a nyitvatartási időn túl, illetve munkaszüneti napokon is biztosít szolgáltatást. Készenléti gyógyszertár esetében a szolgáltatás a megadott telefonszámra indított hívást követő 30 percen belül érhető el.

A felugró helymeghatározás engedélyezését követően a rendszer a Felhasználó közelében lévő gyógyszertárakat mutatja meg.

A szűrő segítségével - a helymeghatározás engedélye nélkül is - lehetőség van az alábbiak kiválasztására is:

* Nyitvatartás típusa (Normál / Ügyeletes / Készenlétes)
* Nyitvatartás ideje (mely időpontban nyitva tartó gyógyszertárat keres – Bármikor / Jelenleg nyitva / Adott időpontban)
* Hol (mely helyszínen keres nyitva tartó gyógyszertárat)

Az Alkalmazásban feltüntetett távolságok csak tájékoztató jellegűek.

A gyógyszertár kiválasztása után a Navigálás gombra kattintva lehetősége van megtervezni útvonalát az adott patikához. A felugró ablakban kiválaszthatja az Ön okoseszközén rendelkezésre álló valamely applikációt, amely rendelkezik navigációs szolgáltatással. A gyógyszertárhoz történő útvonaltervezés és navigáció teljes mértékben a kiválasztott applikációban történik, amelyre a Szolgáltatónak nincs ráhatása.

A gyógyszertárakra vonatkozó adatokat és azok naprakészen tartását az NNGYK biztosítja.

A funkció használata során az Alkalmazás nem gyűjt és harmadik félnek nem ad át személyes adatot.

* 1. **Betegelégedettségi kérdőív**

A páciensek anonim módon visszajelzést adhatnak – meghatározott szakellátások esetében – az általuk igénybe vett járóbeteg szakellátások során – az intézményben - szerzett tapasztalataikról. A betegelégedettségi kérdőív kitöltése önkéntes, az értékelés anonim módon kerül tárolásra, csak az ellátó intézményre és a szakellátásra vonatkozó információk kerülnek feldolgozásra. Minden egészségügyi ellátásra csak egyszer adható visszajelzés. Az értékelés beküldésére csak 18 év feletti Felhasználó jogosult.

1. **Az Alkalmazás használatának díjazása**

Az Alkalmazás letöltése és használata a Felhasználók számára díjmentes.

1. **Felhasználó jogai és felelőssége**

Felhasználó a Felhasználási Feltételekben foglalt előírások megszegéséből eredő minden kár viselésére vagy megtérítésre köteles.

Felhasználó mentesül a felelősség alól, ha bizonyítja, hogy a Felhasználási Feltételekben foglalt előírások megszegését ellenőrzése körén kívül eső, azt előre nem látható körülmény okozta, és nem volt elvárható, hogy a körülményt elkerülje, vagy a kárt elhárítása.

Tilos a Felhasználónak bármilyen olyan magatartást tanúsítani, amely az Alkalmazás rendeltetésszerű működését veszélyezteti, vagy annak leállását célozza.

1. **Szolgáltató joga és felelőssége**

Szolgáltató nem vonható felelősségre a Felhasználó által jelen Felhasználási Feltételek rendelkezéseinek megszegéséből adódó következmények miatt, így különösen a Felhasználónak az Alkalmazás nem rendeltetésszerű igénybevételével összefüggő események miatt.

Szolgáltatónak jogában áll a Felhasználónak az Alkalmazáshoz való hozzáférését korlátozni vagy a Felhasználót az Alkalmazás használatából kizárni, amennyiben Felhasználó megsérti jelen Felhasználási Feltételek rendelkezéseit. A Felhasználó ilyen jellegű használatának korlátozása vagy esetleges kizárása nem érinti annak a Felhasználónak az általános egészségügyi ellátásra vonatkozó jogosultságát.

Szolgáltató kizárólag súlyos gondatlansága, illetve szándékossága következtében keletkezett károkért felel a lentiekben foglaltak alapján.

Szolgáltató semmilyen felelősséget nem vállal olyan közvetlen és közvetett károkért, amelyek az Alkalmazás használatából erednek, kivéve, ha ezek a Szolgáltatónak felróható súlyos gondatlanság vagy szándékosság következményei.

Szolgáltató, illetve képviselői vagy munkatársai a Felhasználási Feltételekben foglalt előírásokat sértő szándékos magatartásából eredő károk viselésére vagy megtérítésére Szolgáltató köteles.

Szolgáltató, illetve képviselői vagy munkatársai súlyosan gondatlan magatartásából (mulasztásából) eredő károkért Szolgáltató csak akkor felel a Szolgáltatással összefüggésben, ha a kár bekövetkezése a magatartás tanúsításakor (mulasztáskor) előre látható volt, és a magatartás a Felhasználó és a Szolgáltató között fennálló jogviszonyból fakadó lényeges kötelezettséget sért. Lényegesnek minősítendő ebből a szempontból minden a Felhasználási Feltételekben vállalt, és olyan kötelezettség, amelynek teljesítése a Szolgáltatás használata során elengedhetetlen. A jelen bekezdésben foglalt korlátozás nem alkalmazandó az életet, testi épséget, egészséget károsító, felróható magatartásért való felelősségre.

Szolgáltató az ellenőrzési körén kívül eső körülménynek betudhatóan bekövetkező károk viselésére vagy megtérítésére nem kötelezhető, ha a kár bekövetkezése a Felhasználási Feltételek Felhasználó általi elfogadásakor nem volt előre látható.

Szolgáltató kártérítése nem terjed ki a káresemény következtében elmaradt hasznokra és a következménykárra. A jelen bekezdésben foglalt korlátozás nem alkalmazandó az életet, testi épséget, egészséget károsító, felróható magatartásért való felelősségre és a Szolgáltató szándékos magatartásából eredő károkozásra.

1. **Szellemi tulajdonvédelmi rendelkezések**

A Szolgáltatás, illetve a hozzá kapcsolódó az Alkalmazásban elérhető egyéni, eredeti jelleget hordozó tartalmak szerzői jogi védelem alatt állnak. Szolgáltató a szerzői jogi jogosultja az alkalmazásban megjelenített és a Szolgáltatás nyújtása során elérhetővé tett szellemi alkotásoknak.

Az ESZFK Nonprofit Kft. mint az Alkalmazás fejlesztője és üzemeltetője a jogosultja a Szellemi Tulajdon Nemzeti Hivatalánál 242067 lajstromszámon nyilvántartott „EgészségAblak” ábrás védjegynek.

Minden az Alkalmazáshoz tartozó, illetve az EESZT-hez kapcsolódó arculati elem szellemi tulajdonvédelmi oltalom alatt állnak, a grafikus és szöveges elemek jogosulatlan felhasználása jogsértésnek minősül, amely szankciókat vonhat maga után.

1. **Vegyes rendelkezések**

Szolgáltató bármikor módosíthatja jelen Felhasználási Feltételek rendelkezéseit, a mindenkor hatályos verzió közzétételével.

Felhasználó elfogadja, hogy amennyiben a Felhasználási Feltételek módosítása után tovább használja a Szolgáltatást, úgy a Felhasználási Feltételek mindenkor hatályos rendelkezéseit magára kötelezőnek ismeri el.

Amennyiben jelen Felhasználási Feltételek rendelkezései bármilyen okból érvénytelenek, vagy érvénytelenné válnak, az nem érinti a jelen Felhasználási Feltételek többi rendelkezéseinek érvényességét.